Do naypisa,
do nakapaychipeh daw no nanawhen na,
inbilin ni Jesos dyira a komaro saba do Jerosalem,
ta panayahen daw kangayaw no Ispirito Santo dyira.
Binata na dyira a kāna,
“Panayahen nyo paw inkaryaw ni Āmang ko dyinyo a iyaw binata ko naw dyinyo do nakarahan.
Si Juan a Bawtista,
ki binawtisaran naw tawotawo so ranom.
Ki papere dana karaw,
as mabawtisaran kamonchis Ispirito Santo.”
Do nakapirwa daranaw a naychipeh,
inyahes dan apostolis saw di Jesos a kon da,
“Āpo,
narapit danawriw ōras a kabangon mo a mirwa so torayen namen do dya Israel tan dyi dana Romano mangitoray dyamen?”
Ki tominbay si Jesos dyira a kāna,
“Naitoroh aba dyinyo kapakatoneng so chimpo mana ōras a kaparin nawri,
ta si Āmang ko moyboh a myan so toray a mangikeddeng so mapariparin do masakbayan,
basbāli a anchan mangay Ispirito Santo a omyan dyinyo,
matorohan kamonchi so panakabalin tan inyo dananchiw mangsaksi dyaken.
On,
do Jerosalem saksyan nyonchi yaken,
kan do intīro a Jodya kan Samarya,
as kan aran mababawa saya a loglogar do intīrwaya lōbong.”
Do nakabata naw so nyaya,
in-īnot a naypatohos si Jesos do hanyit ranan katangatangay daw sya nandad nakawlib nad kademdemanaw.
Do dawri,
do kayan daw a tomangay so kapaypaypatohosaw ni Jesos,
naychihat a myan dadwa mahahakay a naylaylay so maydak,
as kan naytēnek sa a nachitalin dyira.
Binata da dyira a kon da,
“Inyo a mahahakay a taga Galilya,
āngo paw paytēnek nyo a tomangay?
Iyaw nya Jesos a naikaro dyinyo a naypatohos do hanyit,
ki maybidinchi a akmas nakaboya nyowaya so nakangay nad hanyit.”